送本仲聘君分韻得良字
作者：程公許
朝代：宋

paragraphs: 國家全盛時，幅員萬里長。
委幣到空谷，靡才不周行。
豈其貴自珍，而病匿弗彰。
南渡今百年，蜀遠天一方。
彝典僅歲貢，幾人與庭揚。
况復多沮撓，誰不甘摧藏。
戎軒起耆哲，禮羅極精詳。
穎脫者家父，玉質而金相。
邂逅志念同，惻怛根本傷。
拔尤首推轂，有詔催嚴裝。
吾黨一吐氣，彙征類破荒。
慨昔升璧水，瀝血籲紫皇。
百壬眩縮頸，斯文彌耿光。
倫魁合騫飛，吏選何回翔。
孰知五色絲，未盡一皂囊。
殺氣昏宇宙，洚流渺津梁。
何以却外侮，盍先正皇綱。
翕合賢德聚，更須股肱良。
壽脈庶可續，客邪不難防。
癙思耿宵寤，傾耳鳴朝陽。
名節勉自立，官職那得忙。
大難我同榜，諸老競剡章。
渠豈州縣材，籍甚英俊場。
相期上連璧，少待同飛航。
我自分斂退，爲君喜激昂。
流目大江滿，執手薰風凉。
豈無佩繽紛，奮起相頡頏。
世味竟落寞，暇日聊相羊。
友誼古所重，心知遠難忘。
歲晚有良約，岷山瑶草芳。